สรุปภาวะตลาดเงินต่างประเทศ
สรุปภาวะตลาดเงินต่างประเทศประจำวันที่ 31 ก.ค. 2561
1 ส.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (31 ก.ค.) หลังจากมีรายงานข่าวว่า สหรัฐและจีนกำลังเจรจากันเพื่อยุติความขัดแย้งทางการค้า โดยข่าวดังกล่าวช่วยหนุนหุ้นกลุ่มอุตสาหกรรมดีดตัวขึ้นอย่างแข็งแกร่ง ขณะเดียวกันนักลงทุนจับตาผลการประชุมนโยบายการเงินของธนาคารกลางสหรัฐ (เฟด) ในวันนี้ตามเวลาสหรัฐ รวมทั้งแถลงการณ์ของคณะกรรมการเฟดที่จะมีการเผยแพร่หลังการประชุมครั้งนี้เช่นกัน
ดัชนีเฉลี่ยอุตสาหกรรมดาวโจนส์ปิดที่ 25,415.19 จุด พุ่งขึ้น 108.36 จุด หรือ +0.43% ขณะที่ดัชนี S&amp;P500 ปิดที่ 2,816.29 จุด เพิ่มขึ้น 13.69 จุด หรือ +0.49% และดัชนี Nasdaq ปิดที่ 7,671.79 จุด เพิ่มขึ้น 41.78 จุด หรือ +0.55%
 
ตลาดหุ้นยุโรปปิดบวกเมื่อคืนนี้ (31 ก.ค.) ขานรับรายงานข่าวที่ว่า สหรัฐและจีนกำลังเจรจากันเพื่อยุติความขัดแย้งทางการค้า นอกจากนี้ ผลประกอบการที่แข็งแกร่งของบริษัทจดทะเบียนยังเป็นอีกปัจจัยที่ช่วยหนุนตลาดหุ้นยุโรปดีดตัวขึ้นเช่นกัน
ดัชนี Stoxx Europe 600 ปิดบวก 0.2% แตะที่ระดับ 391.61 จุด
ดัชนี DAX ตลาดหุ้นเยอรมันปิดที่ 12,805.50 จุด เพิ่มขึ้น 7.30 จุด หรือ +0.06% ดัชนี CAC-40 ตลาดหุ้นฝรั่งเศสปิดที่ 5,511.30 จุด เพิ่มขึ้น 20.08 จุด หรือ +0.37% และดัชนี FTSE 100 ตลาดหุ้นลอนดอนปิดที่ 7,748.76 จุด เพิ่มขึ้น 47.91 จุด หรือ +0.62%
 
ตลาดหุ้นลอนดอนปิดดีดตัวขึ้นเมื่อคืนนี้ (31 ก.ค.) ขานรับผลประกอบการที่แข็งแกร่งของบริษัทจดทะเบียนรายใหญ่ ซึ่งรวมถึงบีพี นอกจากนี้ ตลาดยังได้รับปัจจัยบวกจากข่าวที่ว่า สหรัฐและจีนกำลังเจรจากันเพื่อยุติความขัดแย้งทางการค้า
ดัชนี FTSE 100 ตลาดหุ้นลอนดอนปิดที่ 7,748.76 จุด เพิ่มขึ้น 47.91 จุด หรือ +0.62%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (31 ก.ค.) หลังจากมีรายงานว่า กลุ่มประเทศผู้ส่งออกน้ำมัน (โอเปก) ผลิตน้ำมันเพิ่มขึ้นอย่างมากในเดือนก.ค. ซึ่งส่งผลให้นักลงทุนวิตกเกี่ยวกับภาวะน้ำมันล้นตลาด ขณะเดียวกันนักลงทุนจับตาการเปิดเผยสต็อกน้ำมันดิบรายสัปดาห์ของสหรัฐในวันนี้
สัญญาน้ำมันดิบ WTI ส่งมอบเดือนก.ย. ร่วงลง 1.37 ดอลลาร์ หรือเกือบ 2% ปิดที่ 68.76 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. ลดลง 72 เซนต์ หรือ 1% ปิดที่ 74.25 ดอลลาร์/บาร์เรล
 
สัญญาทองคำตลาดนิวยอร์กปิดเพิ่มขึ้นเมื่อคืนนี้ (31ก.ค.) เนื่องจากนักลงทุนช้อนซื้อเก็งกำไรหลังจากสัญญาทองคำร่วงลงติดต่อกัน 3 วันทำการก่อนหน้านี้ อย่างไรก็ตาม การแข็งค่าของสกุลเงินดอลลาร์ได้สกัดแรงบวกและส่งผลให้สัญญาทองคำดีดตัวขึ้นเพียงเล็กน้อย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 2.1 ดอลลาร์ หรือ 0.17% ปิดที่ 1,233.60 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 2.2 เซนต์ หรือ 0.14% ปิดที่ 15.559 ดอลลาร์/ออนซ์
สัญญาพลาตินัมส่งมอบเดือนต.ค. พุ่งขึ้น 14.3 ดอลลาร์ หรือ 1.72% ปิดที่ 845.80 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 9.40 ดอลลาร์ หรือ 1% ปิดที่ 931.90 ดอลลาร์/ออนซ์
 
ดอลลาร์แข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (31 ก.ค.) ก่อนที่ตลาดจะทราบผลการประชุมนโยบายการเงินของธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ ขณะที่เงินเยนอ่อนค่าลงหลังจากธนาคารกลางญี่ปุ่น (BOJ) ตัดสินใจคงอัตราดอกเบี้ยที่ระดับต่ำในการประชุมเมื่อวานนี้
ดอลลาร์แข็งค่าเมื่อเทียบกับเงินเยน ที่ระดับ 111.84 เยน จากระดับ 110.00 เยน และแข็งค่าเมื่อเทียบกับฟรังก์สวิส ที่ระดับ 0.9900 ฟรังก์ จากระดับ 0.9880 ฟรังก์
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1697 ดอลลาร์ จากระดับ 1.1709 ดอลลาร์ ขณะที่เงินปอนด์อ่อนค่าลงแตะที่ระดับ 1.3124 ดอลลาร์ จากระดับ 1.3135 ดอลลาร์ และดอลลาร์ออสเตรเลียแข็งค่าขึ้นแตะระดับ 0.7435 ดอลลาร์สหรัฐ จากระดับ 0.7408 ดอลลาร์สหรัฐ
 